A BIZOTTSÁG 760/2008/EK RENDELETE
(2008. július 31.)
a kazein és a kazeinátok sajtgyártás során történő felhasználásának engedélyezése tekintetében az 1234/2007/EK tanácsi rendelet alkalmazására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 121. cikke i) pontjára, 192. és 194. cikkére, figyelemmel a 4. cikkére is,
mivel:
(1)
A tej- és tejtermékpiac közös szervezésének a sajtra vonatkozó kiegészítő általános szabályairól szóló, 1990. július 24-i 2204/90/EGK tanácsi rendeletet (2) az 1234/2007/EK rendelet 2008. július 1-jei hatállyal hatályon kívül helyezte.
(2)
A 2204/90/EGK rendelet 3. cikkének információcserére, valamint ellenőrzésekre és igazgatási intézkedésekre vonatkozó előírásai nem kerültek beépítésre az 1234/2007/EK rendeletbe. Az 1234/2007/EK rendelet 192. és 194. cikke értelmében az említett előírásokat be kell építeni a 2204/90/EGK tanácsi rendelet alkalmazására vonatkozó részletes szabályok megállapításáról szóló, 2006. október 13-i 1547/2006/EK bizottsági rendeletbe (3).
(3)
Az érthetőség és ésszerűség érdekében az 1547/2006/EK rendeletet hatályon kívül kell helyezni, és helyébe új rendeletet kell léptetni.
(4)
Az 1234/2007/EK rendelet 119. cikke előírja, hogy a kazein és a kazeinátok sajtgyártás során történő felhasználásához előzetes engedély szükséges. Meg kell állapítani az ilyen engedély megadásának részletes szabályait, figyelembe véve a vállalkozások ellenőrzésére vonatkozó követelményeket. A vonatkozó eltérések végrehajtásának és nyomon követésének megkönnyítése érdekében az engedélyeket meghatározott időszakra kell megadni.
(5)
Az 1234/2007/EK rendelet 121. cikkének i) pontja előírja, hogy a sajtba bedolgozandó kazein- és kazeináttartalom százalékban kifejezett maximális arányát a technológiailag szükséges mennyiség figyelembevételével, objektív kritériumok alapján kell megállapítani. Kívánatos, hogy az említett százalékos arányt közösségi szinten, a már meglévő ismeretekből kiindulva határozzák meg. Az e rendelkezésnek való megfelelésre vonatkozó ellenőrzés megkönnyítésére célszerű általános érvényű százalékos arányokat megadni az egyes termékekre vonatkozó arányok helyett, a nemzeti szintű, szigorúbb előírások sérelme nélkül.
(6)
A kazein és/vagy kazeinátok sajtgyártás során való felhasználása során tiszteletben kell tartani a sajtgyártásra vonatkozó nemzetközi szabványokat, különösen ami a savófehérje/kazein arányt illeti (4).
(7)
Olyan részletes szabályok megállapítása szükséges az ellenőrzés és a bírságok terén, amelyek figyelembe veszik az ágazat felépítését. A bírság mértékét akkor kell meghatározni, amikor az 1234/2007/EK rendelet 100. cikke szerinti támogatást már újra nyújtják.
(8)
A kazein és kazeinátok sajtgyártás során való engedély nélküli felhasználására vonatkozó nemzeti szintű bírságok sérelme nélkül, célszerű az 1234/2007/EK rendelet 100. cikke szerinti támogatás összegének meghatározásakor egyfelől a kazein és a kazeinátok értékén alapuló, másfelől a megfelelő mennyiségű sovány tejpor értékén alapuló bírságot kiszabni annak érdekében, hogy legalább a nem engedélyezett használatból származó gazdasági előny mérséklődjön. Mindaddig azonban, amíg a kazein és a kazeinátok előállítására nyújtott támogatás összege nulla, célszerű nem rögzíteni a bírság szintjét.
(9)
Az 1234/2007/EK rendelet 204. cikke (2) bekezdésének f) pontja előírja, hogy a rendeletet a tej- és tejtermékágazat tekintetében - a II. rész I. címének III. fejezetében foglalt rendelkezések kivételével - 2008. július 1-jétől kell alkalmazni. Ezzel a 2204/90/EGK rendelet a fenti időponttól hatályon kívül helyeződik. Ezért e rendeletet 2008. július 1-től kell alkalmazni.
(10)
Annak érdekében, hogy az ágazat alkalmazkodhasson a bedolgozandó százalékos aránnyal kapcsolatos új előíráshoz és az előírás hatályának további sajtféleségekre való kiterjesztéséhez, hathónapos időtartamra eltérést kell biztosítani.
(11)
A mezőgazdasági piacok közös szervezésével foglalkozó irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
(1) Az 1234/2007/EK rendelet 119. cikkében említett engedélyt 12 hónapos időtartamra kell megadni az érintett vállalkozás kérésére, amennyiben az előzetesen írásban kötelezettséget vállal arra, hogy elfogadja és betartja e rendelet 3. cikkében foglalt rendelkezéseket.
(2) Az engedélyt sorozatszámmal ellátva kell kiadni minden egyes vállalkozás, illetve - szükség esetén - minden egyes termelési egység tekintetében.
(3) Az engedély az érintett vállalkozás által benyújtott kérelemnek megfelelően egy vagy több sajtféleségre vonatkozik.
2. cikk
(1) Az 1234/2007/EK rendelet 121. cikke i) pontjának i. alpontjában említett bedolgozandó legmagasabb százalékos arány a 0406 KN-kód alá tartozó termékekre vonatkozóan 10 %. A százalékos arány az érintett vállalkozás vagy termelési egység által hathónapos időtartam során előállított sajttípusok súlyára vonatkozik.
A kazein vagy kazeinátok hozzáadásával készült sajtok esetében nem szabad túllépni a tej savófehérje/kazein meghatározott arányát, és tiszteletben kell tartani a gyártás helye szerinti ország kazein és kazeinátok felhasználására vonatkozó nemzeti szabályozását.
(2) Az (1) bekezdéstől eltérve 2008. december 31-ig az (1) bekezdés első albekezdésében említett legmagasabb százalékos arány 5 % az alábbi sajtok esetében:
a)
a 0406 30 KN-kód alá tartozó ömlesztett sajt;
b)
az ex 0406 20 KN-kód alá tartozó, folyamatos ömlesztéssel, kész ömlesztett sajt hozzáadása nélkül gyártott, reszelt ömlesztett sajt;
c)
az ex 0406 20 KN-kód alá tartozó, folyamatos ömlesztéssel, kész ömlesztett sajt hozzáadása nélkül gyártott, őrölt ömlesztett sajt.
3. cikk
(1) A vállalatok kötelezettségei:
a)
az előállított sajt mennyiségének és fajtáinak, valamint a különféle termékekbe bedolgozott kazein- és kazeinátmennyiségek kötelező bejelentése az illetékes hatóságnál;
b)
készletnyilvántartások vezetése, amely lehetővé teszi az előállított sajt mennyiségének és fajtáinak, a beszerzett és/vagy előállított kazein és kazeinátok mennyiségének, valamint azok rendeltetésének és/vagy felhasználásának ellenőrzését.
(2) Az (1) bekezdés b) pontjában említett készletnyilvántartásoknak tartalmazniuk kell a sajtgyártás során felhasznált nyersanyagok eredetére, összetételére és mennyiségére vonatkozó adatokat. A tagállamok mintavételt írhatnak elő ezen információk ellenőrzésére. A tagállamok biztosítják a vállalkozásoktól származó információk bizalmas kezelését.
4. cikk
(1) A tagállamoknak biztosítaniuk kell az e rendeletnek való megfelelést az alábbi közigazgatási és fizikai ellenőrzés révén:
a)
rendszeres, előzetes bejelentés nélküli helyszíni ellenőrzés egyrészt a készletnyilvántartás, másrészt a megfelelő kereskedelmi okmányok és az aktuális készletek egyeztetése céljából; az ilyen vizsgálatoknak a 3. cikk (1) bekezdésének a) pontjában említett bejelentések reprezentatív mennyiségére vonatkoznak;
b)
engedéllyel nem rendelkező sajtgyártó vállalatok szúrópróbaszerű ellenőrzése.
(2) Minden olyan vállalatot, amely engedéllyel rendelkezik, évente legalább egyszer ellenőrizni kell.
5. cikk
A tagállamok nyilvántartást vezetnek:
a)
a kiadott és/vagy visszavont engedélyek számáról;
b)
az ilyen engedélyekkel kapcsolatban bejelentett kazein- és kazeinátmennyiségekről, valamint a gyártott sajtok mennyiségéről;
c)
azokról az esetekről, amelyekben kazeint és/vagy kazeinátokat használtak fel engedéllyel vagy engedély nélkül, vagy amelyekben a megállapított százalékos arányt nem tartották be, az engedély nélkül felhasznált kazein és a kazeinátok mennyiségeinek megadásával.
6. cikk
(1) Az érintett tagállamok által meghatározott bírságok sérelme nélkül, a kazein és a kazeinátok engedély nélküli felhasználását szankcionálni kell. A bírságot akkor kell meghatározni, amikor módosítják az 1234/2007/EK rendelet 100. cikke szerinti támogatás szintjét.
(2) Az (1) bekezdés értelmében behajtott összegeket a 883/2006/EK bizottsági rendelet (5) 12. cikke értelmében meghatározott rendeltetésű bevételnek kell tekinteni, és azokat az említett rendelet 5. cikke értelmében be kell jelenteni a Bizottságnak.
7. cikk
(1) Az 1547/2006/EK rendelet hatályát veszti.
Az 1547/2006/EK rendelet (1) cikkével összhangban nyújtott támogatások ugyanakkor mindaddig érvényben maradnak, amíg időtartamuk le nem jár.
(2) A hatályon kívül helyezett rendeletre és a 2204/90/EGK rendelet 3. cikkére vonatkozó hivatkozásokat úgy kell értelmezni, mintha azok e rendeletre utalnának, és a mellékletben található megfelelési táblázat szerint kell értelmezni.
8. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2008. július 1-jétől kell alkalmazni. A 2. cikk (1) bekezdését azonban 2009. január 1-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 31-án.